paragraph_text: Rođena je na Bogojavljanje 1914. u selu Wola Żelichowska, na jugu Poljske. Učiteljsku školu završava 1933. Od 1934. do 1939. članicom je uredništva katoličkog tjednika Nasza Sprawa (polj. »Naša stvar«), za koji je napisala oko sedamsto članaka te uređivala njegov dječji podlistak. Napadom Trećeg Reicha na Poljsku u rujnu 1939. uredništvo tjednika stavlja se na raspolaganje poljskom pokretu otpora. Časnici Gestapa uhićuju 16. travnja 1941. Łącku, zajedno s ostalim članovima uredništva i zadržavaju u svojoj tarnówskoj središnjici. Unatoč mučenju i višestrukim ispitivanjima, nije odala imena suradnika i pripadnika pokreta otpora.